《老妇行》
清代·刘正宗

东家老妇垂白发，樵爨无力余病骨。岂复有意斗蛾眉，坐守深闺费岁月。

却忆当年初嫁时，含羞对镜理胭脂。但愿同心不重色，肯学桃李信风吹。

宁知此意竟难明，时移岁换天无情。翠翘珠襦尽零落，闺中甘逐众人行。

自解悲欢随所遇，红颜自古草头露。只今幸无入宫妒，裙布钗荆亦已足。

愿将锦瑟与瑶琴，一时并写《白头吟》。寂寂空房恐虚度，敢道人新不如故。

作者简介：（?—约1661）明末清初山东安丘人，字可宗。明崇祯元年进士，授编修。入清，被荐为国史院编修，官至吏部尚书、文华殿大学士。坐事被劾论死，以衰老得免，旋病卒。